Operasjon Jordsøk

***Operasjon Jordsøk*** er et norsk science fiction-hørespill på ti episoder som gikk på NRK Radio fra 1983 til 1984. Stykket handler om en liten gruppe mennesker ombord på et stjerneskip som forsøker å returnere til jorden etter 115 år i verdensrommet på leting etter en alternativ jord. Skipets to egenrådige datamaskiner, Engel 1 og Engel 2, skaper imidlertid trøbbel og etterhvert skjønner besetningen at de hadde noe å gjøre med forfedrenes brutale skjebne. Stykket ble sendt første gang i Ungdommens Radioteater fra 8. desember 1983 til 9. februar 1984. Det ble siden sendt i reprise i 1988 og 1997. Hørespillet er en oversettelse av det britiske hørespillet *[[Earthsearch]]*, skrevet av den engelske forfatteren James Follett. Den britiske versjon ble sendt i 1981. Den norske oversettelsen er ved Jon Bing. Lyd og teknisk regi er ved Odd Johan Nilsen. Regi er ved Nils Nordberg.

## Handling
Stjerneskipet Utfordringen vender hjem til planeten jorden etter å ha vært borte i 115 år. Det ble sendt ut for å finne jordlike planeter som kunne egne seg til kolonisering. Det har imidlertid ikke funnet noen. Det er tredje generasjons besetning, Darv, Telson, Sharna og Astra, som styrer skipet. Det blir fort klart at de fire er under kontroll av Utfordringens kontollsystemer, ENGEL 1 og ENGEL 2. 

Det blir snart klart at annen generasjons besetning ble drept av englene og at de slik skaffet seg en besetning som skulle lyde dem ubetinget. Englene ønsker å kunne ta over jorden og styre den som guder. Imidlertid ble ødeleggelsene så store at englene mistet kontrollen over store deler av skipet. Drapet på annen generasjon blir alltid omtalt som «Den store meteorulykken».

Når skipet kommer til jordens solsystem, finner mannskapet ut at jorden er borte. På månen finner de en datamaskin kalt Vokteren som forteller dem at jorden ble flyttet ut av solsystemet for en halv million år siden. Det viser seg snart at mens 115 år er gått ombord på Ufordringen så har det gått en million år i solsystemet. Englene har mistet sin opprinnelige kunnskap om tidens natur på grunn av den store meteorulykken.

Besetningen legger nå ut på en lang ferd for å finne sitt opprinnelige hjem. De må slåss mot mange farer samtidig som de må vokte seg for englenes forsøk på å kontrollere dem. Samtidig oppdager besetningen at det kanskje ikke er sant at første og annen generasjons besetning aldri fant noen jordlik planet.

## Episoder
# «Hjemover»
# «Det første fotavtrykkets by»
# «Den røde planet»
# «Solriket»
# «Tidens brønn»
# «Over avgrunnen»
# «Nytt blod»
# «Forlatt i verdensrommet»
# «Stjernehopen Tersus 9»
# «Jordkjenning»

## Roller
* Svein Tindberg … Darv
* Liv Bernhoft Osa … Sharna
* Even Stormoen … Telson
* Marianne Krogh … Astra
* Kari Rasmussen … Engel 1
* Helge Reiss … Engel 2
* Ole-Jørgen Nilsen … Thorden
* Marie Louise Tank … Helan
* Are Storstein … Spegal
* Henrik Scheele … Tale
* Sigurd Magnus Bothner … Androide nr. 1
* Lieselotte Holmene … Kuratoren
* Kari Onstad … Tandor
* Hilde Olaussen … Lenar
* Johan Kjelsberg … Fagor
* Odd Furøy … Vokteren på månen
* Pia Borgli … Simon
* Finn Schau … Kommandør Sinclair
* Johannes Joner … Dren
* Per Frisch … Krol
* Jarl Goli … Georg og Nr. 41

## Produksjon
* James Follett, manusforfatter *[[Earthsearch]]*
* Jon Bing, oversetter
* Nils Nordberg, regi
* Odd Johan Nilsen, lyd og teknisk regi
* Mette Sapiraa, inspisient

## Oppfølger
Oppfølgerne, *[[Earthsearch 2]]* og *[[Earthsearch Mindwarp]]*, har ikke blitt oversatt til norsk. *Mindwarp* foregår på jorden i tiden før *Earthsearch*.

## Referanser


## Eksterne lenker
* Hørespillet på NRK